হিন্দু পুরাণে এলজিবিটি বিষয়বস্তু
হিন্দু পুরাণে এলজিবিটি বিষয়বস্তু বিভিন্নভাবে উপস্থাপিত হয়েছে। কয়েকজন দেবদেবী ও যোদ্ধার চারিত্রিক বৈশিষ্ট্যে বা আচরণে স্ত্রী সমকামীতা, পুরুষ সমকামীতা, উভকামীতা বা রূপান্তরকামীতা অর্থাৎ (এককথায় এলজিবিটি) বৈশিষ্ট্য বা আচরণ পরিদৃষ্ট হয়। কোনও কোনও ক্ষেত্রে তাঁদের চরিত্রে লিঙ্গ পার্থক্য ও অ-বিষমকামী যৌনপ্রবৃত্তিরও আভাস মেলে। ঐতিহ্যগত হিন্দু সাহিত্যে সরসরি সমকামিতার কথা উল্লেখ করা হয়নি। কিন্তু "বেদ", "রামায়ণ", "মহাভারত" ও বিভিন্ন পৌরাণিক সাহিত্যে এবং স্থানীয় লোকসাহিত্যে লিঙ্গ পরিবর্তন, সমকামোদ্দীপক (হোমোইরোটিক) ঘটনা এবং আন্তঃলিঙ্গ ও তৃতীয় লিঙ্গ চরিত্রের উপস্থিতি প্রায়শই লক্ষ্য করা যায়।
সমলৈঙ্গিক সামাজিকতা
সমাজবিজ্ঞানে, সমলৈঙ্গিক সামাজিকতা এর অর্থ হচ্ছে প্রেম অথবা যৌনচিন্তা না থাকা একপ্রকার সমলৈঙ্গিক সম্পর্ক। এ সম্পর্ক নিছক বন্ধুত্ব, পরামর্শদাতার সাথে সাধারণ সম্পর্ক অথবা অন্য কিছু হতে পারে। সমলৈঙ্গিক সামাজিকতার বিপরীত হচ্ছে বিষমলৈঙ্গিক সামাজিকতা, যেখানে যৌন সম্পর্ক ব্যতিরেকে বিপরীত লিঙ্গে সম্পর্ক তৈরী হয়। যদি দুইয়ের অধিক ব্যক্তি মিলে সম্পর্ক তৈরী হয়, তবে সেখানে সমলৈঙ্গিক সামাজিকতা (সমলিঙ্গে সম্পর্ক), বা উভলৈঙ্গিক সামাজিকতা (একইসাথে সমকামী ও বিষমকামীর সাথে সামাজিক সম্পর্ক বজায় রাখা) অথবা বিষমলৈঙ্গিক সামাজিকতা (বিপরীত লিঙ্গের একাধিক ব্যক্তির মধ্যকার সম্পর্ক) তৈরী হতে পারে।